༄༅། །ཕྱག་རྒྱ་ཆེན་པོའི་དྲི་ཚིག་གཏམ་དུ་གླེང་བ་ཚངས་པའི་རྔ་སྒྲ་ཞེས་བྱ་བ་བཞུགས་སོ། །

༄༅། །ཨོཾ་སྭསྟི་སིདྡྷཾ། ཕྱག་རྒྱ་ཆེན་པོའི་མན་ངག་ལྷན་ཅིག་སྐྱེས་སྦྱོར་འཆད་ཉན་དུ་མཛད་པ་དཔལ་འབྲུག་པའི་དཀར་རྒྱུད་པ་རྣམས་ལ་དྲི་ཚིག་གཏམ་དུ་གླེང་བའི་རབ་འབྱེད་ཚངས་པའི་རྔ་སྒྲ་ཞེས་བྱ་བ། དཀར་རྒྱུད་རིན་པོ་ཆེ་ལ་ཕྱག་འཚལ་ལོ། །ཕན་བདེའི་མཚོ་ཆེན་ཟབ་ཡངས་རིན་ཆེན་གཏེར། །མཛེས་བྱེད་པདྨ་དཀར་པོའི་གེ་སར་ལས། །རབ་དགྱེས་མཆོག་གི་བླ་མ་ལྷ་རྩེ་བ། །ངག་དབང་བཟང་པོའི་ཞབས་ལ་གུས་ཕྱག་འཚལ། །རྒྱལ་ཀུན་གསུངས་གི་དབང་ཕྱུག་འཇམ་པའི་དབྱངས། །བདག་གི་སྙིང་ལ་དགྱེས་དགུའི་གར་མཛོད་ཅིག །རྒྱུད་མངས་སྒྲ་ལས་ཆོས་ཀྱི་དོན་སྟོན་པ། །དབྱངས་ཅན་ལྷ་མོས་ཚིག་ལམ་བསྐྱེད་དུ་གསོལ། །མདོ་རྒྱུད་རྒྱ་མཚོའི་ཡང་སྙིང་ཕྱག་རྒྱ་ཆེ། །ཉམས་སུ་བསྟར་ལས་གྲུབ་པ་མཆོག་གི་ཁྱུ། །ཉིན་རེར་དབྱར་མཚོ་བཞིན་དུ་རྣམ་འཕེལ་བ། །ལྔ་བརྒྱ་ཐ་མའི་འགྲོ་འདིར་སྐལ་པས་རྙེད། །དེ་ལྟའི་སྲོལ་ཆེན་རྣམ་འདྲེན་ཤིང་རྟ་ཆེ། །དྭགས་པོའི་བཀའ་རྒྱུད་སྤྱི་དང་ཁྱད་པར་དུ། །དཔལ་ལྡན་འབྲུག་པ་བརྒྱུད་པར་བཅས་པ་ལས། །ལྷག་པ་གངས་ཅན་འདི་ན་ཡོད་མ་ཡིན། །བྱིན་རླབས་འཕོ་བའི་དབང་གིས་རྒྱུད་སྨིན་ཞིང་། །རང་བཞིན་ཤེས་པས་མ་རིག་མདུད་གྲོལ་བ། །ཚིག་དོན་རང་གིས་གོ་ནས་སྣོད་ལྡན་ལ། །འདོམས་མཁས་བསྟན་འཛིན་རྣམས་ལ་བདག་དད་མོད། །ཁྲིད་དཔེའི་ཚིག་སྤྱི་ཙམ་ཡང་མ་གོ་ན། །དོན་བཟང་ཐུགས་སུ་ཆུད་པ་ལྟ་ཅི་ཞིག །དེ་ལྟ་ནའང་ཟབ་ཁྲིད་འཆད་རློམ་རྣམས། །ད་དུང་ཐོས་བསམ་སྒོམ་ལ་འབད་པར་རིགས། །བློ་གྲོས་གསེར་གྱི་དངོས་པོ་བཟང་ངམ་ངན། །བརྟག་ཕྱིར་བསྲེག་བཅད་བརྡར་ལྟའི་དྲི་ཚིག་འདི། །ཚིག་དོན་སྲང་ལ་གཞལ་བའི་བརྡ་ལགས་ཀྱིས། །ཡང་དག་དྲན་པའི་ངང་ནས་ལན་སྩོལ་ཅིག །དེ་ཡང་འཁོར་བ་སྡུག་བསྔལ་གྱི་རྒྱ་མཚོར་བྱིང་བའི་ཡིད་ཅན་མཐའ་དག་གི་སྐྱབས་དང་གླིང་དང་དཔུང་གཉེན་ནམ་དམ་པ་ནི་དམ་པའི་ཆོས་འབའ་ཞིག་ཏུ་ཟད་ལ། དེའི་སྙིང་པོ་ལས་ཀྱང་སྙིང་པོར་གྱུར་པ་ནི་ཕྱག་རྒྱ་ཆེན་པོ་ཞེས་སྒྲ་ཆེ་ལ་སྒྲོ་རིང་བ་འདི་ལྟ་སྟེ། དབང་རྣོན་མཆོག་གི་སྐལ་པ་ཅན་དུས་རིང་པོར་འབད་པ་དྲག་པོ་ལ་མི་བལྟོས་པར་ཤིན་ཏུ་མྱུར་བའི་གསེབ་ལམ། བཅོས་མའི་འཆིང་བ་མཐའ་དག་གིས་བརྫིར་མེད་པའི་མན་ངག་ཟབ་པ་ལས་ཀྱང་ཆེར་ཟབ་པ་འདི་ཉིད་འཆད་པ་དང་། ཉན་པ་དང་། སྒོམ་སྒྲུབ་དང་། འབེལ་གཏམ་དུ་བྱ་བ་དང་། གཞན་ལ་ངོམ་པའི་ཟོལ་ཚུལ་གྱིས་ཕྱོགས་བཅུར་ཀུན་ཏུ་རྒྱུ་བའི་ངང་ཚུལ་གྱིས་གང་བྱས་བདེ་ཆེན་གྱི་རོལ་པ་དང་། ཅི་བྱེད་བརཏལ་ཞུགས་ཀྱི་རྣམ་རོལ་དུ་སྨྲ་བའི་རྣལ་འབྱོར་དབང་ཕྱུག་གྲངས་མང་བ་ནི་མངོན་ནོ། །ཚུལ་དེ་ཉིད་ཀྱིས་སྐལ་བ་ཅན་ལ་ལ་དད་པར་གྱུར་པ་ལ་ཆོས་ཀྱི་གཏམ་གྱིས་དོན་ཡོད་པར་བྱ་བ་དང་། སྐལ་ངན་ཞིག་མ་དད་པར་གྱུར་པ་ལ་དཀར་རྒྱུད་གོང་མའི་རྣམ་ཐར་ལས་བྱུང་བ་བཞིན། མངོན་ཤེས་དང་རྫུ་འཕྲུལ་གྱི་སྒོ་སྣ་ཚོགས་པས་གཞན་གྱི་མ་དད་པ་བཟློག་དགོས་པ་ཞིག་ལགས་ནའང་དུས་ཀྱི་དབང་གིས་རེ་བ་བསྐྱུངས། གང་ཉམས་སུ་ལེན་པའི་གདམས་ངག་ལ། ལུང་རིགས་མན་ངག་གི་སྐྱ་བར་ནས་དྲངས་པའི་ཁུངས་གླེང་བས་ལོག་ལྟའི་རི་བསྙིལ་ནས་དོན་གྱི་ངེས་པ་འདྲེན་ནུས་ཤིང་བརྒྱུད་པའི་ཞབས་འདེགས་དང་བློ་གསལ་གྱི་མིག་རྐྱེན་དུ་འགྲོ་བ་ཞིག་མེད་མི་རུང་གི་ཡན་ལག་དང་པོར་གོ་མོད་ཀྱང་། ཁོ་བོ་ལྟ་བུ་ནི་ལུང་རྟོགས་ཀྱི་ཡོན་ཏན་མ་ལུས་པས་དབེན་ཕྱིར་རང་སྟོབས་སུ་སྨྲ་བར་རྔོ་མི་ཐོགས་པ་ཙམ་དུ་མ་ཟད་ཐེ་ཚོམ་དང་སོམ་ཉིའི་དྲིའི་དྲྭ་བས་བློ་གྲོས་ཀྱི་གོ་འགག་སྟེ་ཟང་ཟིང་དང་ཐམ་ཐོམ་གྱི་མུན་སྤྲུལ་ཁོ་ནར་བསངས་པ་འདི་གཞི་མེད་དུ་སྒྲུབ་བརྒྱུད་རིན་པོ་ཆེར་དད་པས་འཇུག་པའི་བདག་དོན་དུའང་དགོངས་ཏེ། ཐུགས་མི་འཁྲུགས་པར་རྣམ་པར་དཀར་བའི་འཛུམ་གཡོ་བས་སོ་སོ་ནས་ལན་གྱི་ཕྲེང་བ་བཀའ་དྲིན་དུ་མཛད་པར་རིགས་སོ། །འདི་ལྟར་གླེང་བའི་གཞི་ནི། དེང་སང་ཀུན་མཁྱེན་པདྨ་དཀར་པོའི་ཞལ་སྔ་ནས་ཀྱི་མཛད་པའི་སྔོན་འགྲོའི་ཟིན་བྲིས་དང་། ཕྱག་ཆེན་གྱི་ཟིན་བྲིས་ལ་བཤད་པའི་མཐིལ་མཛད་པ་ཤས་ཆེ་བར་སྣང་བས་དེའི་ཚིག་དོན་གཞིར་བཞག་ནས་སྦྱོར་དངོས་རྗེས་ལས་བརྩམས་ཏེ་རིམ་པ་བཞིན་གསོལ་བ་ནི་འདི་ལྟ་སྟེ། ཁྲིད་ལུགས་གཞན་མང་པོར། ཐོག་མར་འཁོར་བའི་ཉེས་དམིགས་བསམས་པ་ནི་འཁོར་བ་ལས་བློ་ལོག་པའི་ངེས་འབྱུང་གི་བསམ་པ་བསྐུལ་ཕྱིར་ཡིན་པས་མན་ངག་གི་དམ་པའོ་ཟེར་ལ། ཁྲིད་ལུགས་འདི་ཉིད་དུ་ཐོག་མར་དལ་འབྱོར་རྙེད་དཀའ་ནན་གྱིས་སྟོན་པའི་རྒྱུ་མཚན་གང་ཞིག་ཁྱད་པར་གང་ཞིག་མཆིས་གྲང་། ཚུལ་ཁྲིམས་ཙམ་དང་ཚུལ་ཁྲིམས་ཀྱི་ཕར་ཕྱིན་ལ་ཁྱད་པར་འབྱེད་ཆོས་ཡོད་དམ་མེད། ཡོད་ན་དལ་འབྱོར་གྱི་རྒྱུ་ལ་ཚུལ་ཁྲིམས་ཙམ་གྱིས་ཆོག་གམ་ཚུལ་ཁྲིམས་ཕར་ཕྱིན་དགོས། མེད་ན་ལུང་དོན་ཚད་མ་འགེགས་སམ། མི་དགེ་བ་བཅུ་འཁོར་བཅས་སྤངས་པའི་སེམས་ཙམ་ཚུལ་ཁྲིམས་ཕར་ཕྱིན་དུ་འདོད་ཨི་ནུས། མི་ནུས་ན་རིག་པ་དེའི་རྒྱབ་ཏུ་སྤྱོད་འཇུག་གི་ལུང་དེ་དྲངས་པ་ལ་དགོས་པ་ཅི་ཡོད། ཚེ་རིང་ལྷའི་ངོས་འཛིན་ལྷ་སྤྱི་ལ་མཛད་དམ། བྱེ་བྲག་པ་ཞིག་མཛད། བག་དང་བཅས་པའི་ལྷ་ཡོད་དམ་མེད། ཡོད་ན་ལྷ་མི་ཁོམ་པ་ཡིན་པའི་གཏམ་དང་། ལྷ་ནི་བག་མེད་པ་དང་ཞེས་ཅི་སྟེ་གསུང་། དེར་བཞེད་ན་ཧ་ཅང་མ་ཐལ་ལམ། གླིང་བར་དུ་སྐྱེས་པ་ལ་སྟོན་པའི་སྣང་བ་མེད་པས་ཁྱབ་བམ། ཡིད་ཀྱི་དབང་པོ་མ་ཚང་བའི་གང་ཟག་ཨེ་སྲིད། མཚམས་མེད་བྱས་པ་ཐམས་ཅད་ལས་མཐའ་ལོག་པར་ཨེ་འགྲོ། མཚམས་མེད་ལས་ལྕི་བའི་ཆོས་སྤོང་ལྟ་བུ་ལས་མཐའ་ལོག་པའི་མཚན་གཞིར་འཛིན་རིགས་པ་ལ་དེའི་འཕྲོས་མི་མཛད་པའི་དགོངས་པ་གང་དུ་བཙལ། །རྒྱ་ཤུག་གི་རིལ་བུ་ཇི་ཙམ་ཡོང་བཤད་པ་ཨེ་གཟིགས། ཚེ་ཟད་ནས་འཆི་བ་དང་ལས་ཟད་ནས་འཆི་བ་ལས་གཞན་པའི་འཆི་ཚུལ་ཨེ་འོང་། སའམ་འོན་ཏེ་མཐོ་རིས་ན་ཞེས་སོགས་ལུང་འདྲེན་ཚིག་བཅད་ཁ་ཡར་འདུག་པ་རྣམས་སློབ་དཔོན་དཔའ་བོའི་གསུང་ཡིན་པར་ཞལ་འཆམས་པ་འདྲ་ཞིག་སྣང་མོད། དཔའ་བོའི་བསྟན་བཅོས་གང་ལས་བྱུང་། བསམ་སྦྱོར་གཉིས་ཀ་དགེ་བས་བྱས་པ་གཅིག་ཏུ་དཀར་བའི་ལས་སུ་བཞེད་པ་དེ་ལྟར་ན། དཔེར་ན། ཚད་ནད་ཅན་ལ་སྙིང་རྗེའི་བསམ་པས། སྦྱོར་བ་དེ་ཉིད་ཆང་གིས་ཚིམ་པར་བྱས་ན་བསམ་པ་སྙིང་རྗེ་དང་། སྦྱོར་བ་སྦྱིན་པའི་ལས་སུ་འདུག་པ་དེ་ལྟ་བུ་གཅིག་ཏུ་དཀར་བ་ཞིག་གམ་གཞན། གཅིག་ཏུ་གནག་པའི་ལས་ལའང་བཟློག་སྟེ་སྨྲ་ན་ཅིར་འགྱུར། དགེ་སྡིག་སྟོབས་མཉམ་ན་ཐོག་མར་གང་སྨིན། རྣམ་སྨིན་གྱི་གཞི་ཀུན་གཞིས་བྱེད་དམ་རྣམ་ཤེས་ཀྱིས་བྱེད། འཕེན་བྱེད་རྫོགས་བྱེད་ཀྱི་ལས་གཉིས་སུ་འབྱེད་རིགས་སམ་མི་རིགས། རིགས་ན་འབྱེད་བྱེད་གང་། མི་རིགས་ན་ཤིང་རྟ་ཆེན་པོ་རྣམས་ཀྱི་གཞུང་སུབ་བམ། མི་དགེ་བ་བཅུ་པོ་རེ་རེ་ཡང་རྣམ་སྨིན་རྒྱུ་མཐུན་བདག་འབྲས་ཕྱེ་ནས་ཞིབ་པར་འཆད་རིགས་པ་ལ་བཏང་སྙོམས་སུ་མཛད་པའི་དགོངས་པ་ཅི། ལས་ལ་མྱོང་ལོང་ཡོང་བར་ངེས་མ་ངེས་གཉིས་སུ་འཆད་པར་ཨེ་རིགས། རིགས་ན་ངོས་འཛིན་དང་སྒྲུབ་བྱེད་ཅི། མི་རིགས་ན་འགེགས་བྱེད་ཀྱི་ལུང་རིགས་ཅི་ཞིག པར་སིགས་སོགས་ཡུལ་གྲུ་ལ་ལར། ཕ་མ་རྒས་ནས་བསད་ན་བསོད་ནམས་སུ་འགྱུར་ཟེར་བ་བཞིན། བསོད་ནམས་འདོད་པའི་བསམ་པ་བཟང་པོས་ཕ་མ་བསད་ན་དེའི་ལས་ཁམ་པོ་ཆེ་དེ་དགེའམ་སྡིག དགེ་ན་མཚམས་མེད་ཀྱི་ཆར་མི་གཏོགས་སམ། སྡིག་ན་ཐེག་པ་ཆེན་པོར་བསམ་པ་གཙོ་བོར་མ་བཤད་དམ། དེ་འདྲའི་དགེ་སྡིག་གི་ལས་དེ་ངེས་པ་དང་མ་ངེས་པའི་ལས་ཅིར་འགྱུར་རྒྱུ་མཚན་དང་བཅས་ཏེ་མཐའ་ཆོད་པར་གསུངས་ཤིག ཉི་ཚེ་དང་ཉེ་འཁོར་བའི་དམྱལ་བའི་ངོས་འཛིན་གང་ལ་མཛད། ཏིལ་རྫོང་ཞེས་པའི་གོ་དོན་གང་ཡིན། འདོད་ལྷ་དྲུག་གི་ཚེ་ཚད་མཉམ་མམ་མི་མཉམ། མཉམ་ན་དེ་འདྲ་གང་ནས་བཤད། མི་མཉམ་ན་འདོད་ལྷའི་ཚེ་དང་ཉིན་ཞག་མཉམ་ཞེས་པའི་འདོད་ལྷ་དེ་གང་ཞིག དེའི་ཚེ་ཚད་ཇི་ལྟ་བུ་ཞིག།  ༈ ཐུན་མོང་མ་ཡིན་པའི་སྔོན་འགྲོའི་སྐབས་སུ་བསྟན་པའི་སྐྱབས་འགྲོ་སེམས་བསྐྱེད་རྣམས་མདོ་ལུགས་སམ་སྔགས་ལུགས་དེ་གཉིས་སུ་མ་འདུས་པའི་ཕུང་པོ་གསུམ་པ་གང་ཡིན། རྡོར་སེམས་ཞལ་ཕྱག་བཞུགས་སྟངས་འདིར་བསྟན་དང་ཡི་གེ་བརྒྱ་པ་འདི་རྒྱུད་གང་ལས་བཤད། མཎྜྻལ་དངོས་སུ་མེད་པར་བསྒོམས་ཏེ་ཕུལ་བ་ལ། བ་ཡི་ལྕི་བ་ཆུར་བཅས་སྦྱིན་པ་སྟེ། སོགས་ཀྱི་དོན་ཚང་ངམ་མ་ཚང་། འབུལ་ཡུལ་གྱི་བླ་མ་རྡོ་རྗེ་འཆང་དེ་ལོངས་སྤྲུལ་གང་དུ་བཞེད། ལོངས་སྐུ་ཡིན་ཚེ་མྱ་ངན་ལས་མི་འདའ་བར་གསོལ་བ་དང་། ཆོས་ཀྱི་འཁོར་ལོ་བསྐོར་བར་བསྐུལ་ནས་ཅི་མཛད། དེ་གཉིས་སྤྲུལ་སྐུའི་ཁྱད་ཆོས་མིན་ནམ། སྤྲུལ་སྐུ་ཡིན་ན། མཆོག་དང་སྐྱེ་བ་དང་། བཟོ་སྤྲུལ་སྐུ་གསུམ་གང་རུང་དུ་འདུ་རིགས་པས་དེ་གང་དུ་བསྡུ། དེ་གསུམ་དུ་མི་འདུ་བའི་སྤྲུལ་སྐུ་མཚན་ཉིད་པ་ཨེ་ཡོང་། སྤྱིར་བླ་མ་སྐུ་བཞིའི་བདག་ཉིད་ཅན་དུ་བསྒོམ་པ་དེ་མདོ་རྒྱུད་ནས་བཤད་པའི་སྐུ་བཞི་དངོས་ཡིན་ནམ་མིན། ཡིན་ན་དེའི་སྒྲུབ་བྱེད། མིན་ན་སྐུ་བཞིའི་བདག་ཉིད་མིན་པ་ལ་ཡིན་པར་བསྒོམས་པས་ཕྱིན་ཅི་ལོག་བསྒོམས་པར་མི་འགྲོའམ། འོད་ཟེར་སྤྲོ་བསྡུའི་དབང་འདི་སྨིན་བྱེད་ཡིན་ནམ། ལམ་དབང་ཡིན། དང་པོ་ལྟར་ན་དབང་དེས་མ་སྨིན་པའི་གང་ཟག་གིས་སྔགས་ལམ་སྒོམ་དུ་རུང་ངམ། མི་རུང་ན་དེའི་སྔོན་དུ་སྔགས་ལུགས་ཀྱི་སྐྱབས་སེམས་དང་རྡོ་རྗེ་སེམས་དཔའི་སྒོམ་བཟླས་བྱེད་པ་ཅི། གཉིས་པ་ལྟར་ན་ལམ་དབང་གི་གོ་དོན་སྨིན་ཟིན་གོམ་པར་བྱ་བའི་ཆེད་དུ་དབང་བླངས་པ་ཞིག་ལ་མི་ཟེར་རམ། ཟེར་ན་དེའི་སྔོན་དུ་རྒྱུ་དབང་བསྐུར་བའི་ལག་ལེན་ཁྲིད་འདིའི་སྲོལ་ལ་ཨེ་ཡོད། མེད་ཟེར་ན་ལམ་དབང་གི་གོ་དོན་གཞན་ཚུལ་དང་མཐུན་པར་གསུང་དུ་གསོལ། ཞེས་སྔོན་འགྲོའི་ཟིན་བྲིས་སྐབས་སུ་དོགས་གནས་ཡོད་པ་རྣམས་གོ་རིམ་ལྟར་དུ་བྲིས་པ་ལགས། སྐལ་བཟང་རྣ་བའི་བུམ་པར་བླུག་འོས་པའི། །དྲི་ཚིག་བཅུད་འདི་ཚངས་པའི་རྔ་སྒྲ་སྟེ། །རིགས་སམ་མི་རིགས་རྣམ་དཔྱོད་ཡངས་པའི་ཐུགས། །གཟུ་བོར་གནས་རྣམས་དགྱེས་པའི་རོལ་མོ་ཡིན། །གོ་བའི་སྐྱ་རིས་ཙམ་ཡང་མ་བཏབ་པར། །བླུན་པོའི་ཚོགས་དབུས་ཆོས་བཤད་ཚོན་འགྱེད་མཁན། །ཀུན་རྨོངས་པིར་གྱིས་འདུ་བྱེད་ལ་བརྩོན་ཀྱང་། །ཆ་རྫོགས་བློ་གྲོས་གསལ་བའི་གཟུགས་ཅི་འཆར།  ༈ གཉིས་པ་ཕྱག་རྒྱ་ཆེན་པོའི་ཟིན་བྲིས་ཀྱི་སྐབས་སུ་འདི་འདྲི་སྟེ། རང་བབ་རྣམ་གསུམ་སྟོན་པའི་ཚེ་རྒྱུད་ཀྱི་ལུང་། ལུས་བསྲངས་རྡོ་རྗེ་སྐྱིལ་ཀྲུང་བྱ་ཞེས་སྐྱིལ་ཀྲུང་ཙམ་མ་གཏོག་ལུས་གནད་ལྷག་མ་ལྔ་པོ་ལུང་དང་མི་སྦྱོར་བའི་རྒྱུ་མཚན་དགོངས་ཨེ་བྱུང་། སྤྱིར་བྱེད་བཅིངས་འདི་ལྟར་དུ་བཞུགས་པའི་སངས་རྒྱས་བྱང་སེམས་ཀྱི་སྐུ་མང་ཞིང་། བྱེ་བྲག་སྣང་བ་མཐའ་ཡས་ལ་ངེས་པར་བསྟན་འདུག་པ་ལྟར། འདི་རྣམ་སྣང་ཁོ་ན་དང་སྦྱོར་བར་བྱེད་པའི་རྒྱུ་གང་རྐྱེན་ཅི། ཡང་རྣམ་པར་སྣང་མཛད་ཀྱི་བཞུགས་སྟངས་འདི་འདྲ་བ་ཁོ་ནར་མ་ངེས་པར། གར་སྟབས། འགྱིངས་སྟབས་དང་། ཕྱག་ཁྱེར་མི་གཅིག་པ་དང་། ཞལ་གདངས་པ་དང་སྤྱན་བགྲད་པ་སོགས་རྒྱུད་སྒྲུབ་ཐབས་རྣམས་སུ་མང་པོ་བཤད་གདའ་བ། དེ་ཚོ་རྣམ་སྣང་མིན་ལགས་སམ། ལུས་གནད་དེའི་བྱེད་ལས་ཀྱི་སྒོ་ནས་ལས་རླུང་ཐམས་ཅད་དབུ་མར་ཚུད་ཅིང་། མི་རྟོག་པ་སྐྱེ་བ་དེ་སྒྲ་ཇི་བཞིན་དུ་ཞལ་གྱིས་བཞེས་ཨེ་ནུས། ནུས་ན་དེས་ཆོག་མོད། ངག་རང་བབས་མན་ཆད་ཀྱི་ཁྲིད་དམིགས་ཚོས་ཅི་མཛད། དེ་ལ་བག་ཀྱིས་གཞོལ་བའི་ཆེ་བརྗོད་ཙམ་དང་། ཞི་གནས་ཀྱི་ཡན་ལག་ཏུ་རྒྱུ་རྐྱེན་ཚོགས་དགོས་པའི་དབང་དུ་མཛད་པ་ཡིན་ན་ནི་རེ་ཞིག་ཞུ་རྒྱུ་མི་སྣང་། ལུས་གནད་དེ་ལུས་དབེན་པ་དང་ལུས་མི་གཡོ་བ་ལ་སྐྱོན་དུ་མེད་མོད་ཀྱི། འབད་རྩོལ་གྱིས་བཅོས་པའི་འདུག་ལུགས་དེ་རང་བབས་སུ་ཇི་ལྟར་འགྲོའམ། དེ་ལྟར་གྱི་ཚེ་ན། རྩོལ་བ་དང་བཅས་པའི་བྱ་བ་ཐམས་ཅད་རང་བབས་སུ་ཡིན་པར་སྨྲ་ན་ལན་ཅི་སྩོལ། རྣམ་སྣང་མངོན་བྱང་གི་ལུང་རྐང་པ་དང་པོས་ལུས་མི་གཡོ་བར་བསྟན་ནས། ཡིད་ནི་རྩེ་གཅིག་ཕྱག་རྒྱ་ཆེ། ཞེས་པས་ཡིད་མི་གཡོ་བ་བསྟན་མོད་ཀྱི་ངག་མི་གཡོ་བའི་ལུང་སྐལ་གཅོད་པའི་རྒྱུ་མཚན་ཅི་ལགས། ཡིད་མི་གཡོ་བའི་རྒྱབ་སྐྱོར་དུ་དོ་ཧའི་ལུང་གི་ཚིག་ཟུར་བསྒྲིམས་སྟེ་ཞེས་དང་། གུས་འབད་ན་ཞེས་པའི་དོན་རྩོལ་བ་དང་བཅས་པའི་དོན་དུ་འདུག་པ་འདི་རང་བབས་སུ་ཇི་ལྟར་འགྲོ། ཀླུ་སྒྲུབ་ཀྱི་བཤེས་སྤྲིངས་དྲངས་པར། དབང་ཕྱུག་ལུས་གཏོགས་དྲན་པ་བདེ་གཤེགས་ཀྱི། །ཞེས་སྟོན་ནས་གོ་བ་ལེན་དུས་དབང་ཕྱུག་ཅེས་རྒྱལ་པོ་བདེ་བྱེད་བཟང་པོ་ལ་བོས་ནས་ལུས་འགྲེང་བ་དང་འདུག་པ་སོགས་ཀྱི་གནས་སྐབས་ཐམས་ཅད་ལ་རྣམ་པར་དཔྱོད་པ་ནི་ལུས་སུ་གཏོགས་པའི་དྲན་པ་སྟེ། དེ་ནི་བདེ་བར་གཤེགས་པའི་བགྲོད་པ་གཅིག་པའི་ལམ་ཞེས་འབྲུ་གཉེར་ཞིང་རྒྱབ་སྐྱོར་དུ་མདོའི་ལུང་མྱ་ངན་ལས་འདས་པ་མངོན་སུམ་དུ་བྱེད་པའི་ལམ་ནི་འདི་ལྟ་སྟེ། ལུས་སུ་གཏོགས་པའི་དྲན་པ་ཡིན་ནོ། །ཞེས་དགོངས་པ་འགྲེལ་ལུགས་འདི་འདྲ་ཤ་སྟག་འོང་གི་འདུག་ཀྱང་། རང་རེའི་ཁྲིད་ཡིག་འདིར། དབང་ཕྱུག་ལུང་རྟོགས་དྲན་པ་བདེ་གཤེགས་ཀྱི། །ཞེས་བྲིས་འདུག་པ་ལ་རང་ལུགས་འཛིན་པའི་ཁུར་མི་བཟད་པས་གཉའ་བ་མནན་པ་ཁ་ཅིག འབྲུ་སྐྱོགས་ཀྱིས་རང་གཞན་གཉིས་བློ་གྲོས་གྲོན་དུ་གཏོང་། གཟུར་གནས་སུ་རློམ་པ་ཁ་ཅིག་ཡི་གེ་མ་དག་པ་ལ་ཁག་འཇོག ཕལ་ཆེར་ནི་གང་ཡང་གི་རྟོག་དཔྱོད་མི་མཛད་པར་ལྗགས་ཀློག་བྱེད་པ་ཙམ་ལ་སྐྱབས་སུ་མཆི་བར་འདུག ལྔ་རིག་པཎ་ཆེན་པདྨ་དཀར་པོ་དེ་ཉིད་མཁྱེན་གཉིས་ཕྱོགས་མེད་དུ་རྒྱས་པ་ལ་སོམ་ཉིའི་དྲི་ཡང་མི་མནམ་ན་ནོར་བ་ལྟ་ཅི་ནོར་བའི་གྲབས་ཀྱང་ག་ལ་སྲིད། རང་རེ་རྗེས་འཇུག་རྣམས་ཀྱིས་རྗེ་དེ་ཉིད་ཀྱི་དགོངས་པ་འགྲེལ་ལུགས་ངོ་མི་ཚ་ཙམ་ཞིག་བྱེད་ན་ཇི་ལྟར་ལགས། མངོན་པ་གོང་མའི་ལུང་དྲན་པ་ནི་འདྲིས་པའི་དངོས་པོ་མ་བརྗེད་པའོ། །ཞེས་པའི་སྐབས་ཀྱི་དྲན་པ་འདི། བྱང་ཕྱོགས་སོ་བདུན་གྱི་གྲངས་སུ་བགྲང་རྒྱུའི་དྲན་པ་ཞིག་གམ། གཞན་ཞིག་ལགས། དང་པོ་ལྟར་ན། ལུས་ཚོར་སེམས་ཆོས་ཀྱི་དྲན་པ་ཉེ་བར་བཞག་པ་བཞིའམ། དྲན་པའི་དབང་པོའམ་དྲན་པའི་སྟོབས་སམ། དྲན་པ་ཡང་དག་བྱང་ཆུབ་ཀྱི་ཡན་ལག་གམ། ཡང་དག་པའི་དྲན་པ་གང་ལགས། ཕྱི་མ་ལྟར་ན་ཐེག་པ་གསུམ་གྱི་ལམ་རིམ་ཐམས་ཅད་བྱང་ཕྱོགས་སོ་བདུན་དུ་འདུས་པར་བཤད་པ་ཨེ་གསན།  ༈ དངོས་གཞིའི་སྐབས་སུ་ཐུན་མོང་དང་ཐུན་མོང་མ་ཡིན་པ་ཞེས་བཞག་པའི་དོན། ཐུན་མོང་ཞེས་བྱ་བ་སྤྱིའི་མིང་། དཔེར་ན་ཞལ་ངོ་ཐུན་མོང་དུ་ཞེས་ཞལ་ངོ་ཡོངས་ལ་ཟེར་བ་ལྟ་བུ་ལགས་མོད། དེ་ལྟར་གྱི་ཚེ་ན། ཞི་ལྷག་གཉིས་པོ་ཐེག་པ་གསུམ་ཀའི་ཐུན་མོང་བ་ཟེར་རྒྱུ་ཡིན་ནམ། ཕར་ཕྱིན་ཐེག་པ་དང་། རྡོ་རྗེ་ཐེག་པའི་ཐུན་མོང་བ་ཟེར་རྒྱུ་ཡིན། སྔ་མ་ལྟར་ན། ཐེག་པ་གསུམ་གྱི་ལྷག་མཐོང་གི་རྟོགས་བྱ་གཅིག་པ་ལགས་སམ། ཕྱི་མ་ལྟར་ན་ལྷག་མཐོང་ཙམ་དུ་ཆ་མ་བཞག ཐུན་མོང་མ་ཡིན་པའི་རོ་གཅིག་དང་། སྒོམ་མེད་ཀྱང་ཐུན་མོང་བར་མཛད་དམ་ཅི། སེམས་ཀྱི་གནས་ཆ་མ་རྙེད་པར་ལྷག་མཐོང་སྐྱེ་བར་འོང་ངམ་མི་འོང་། འོང་ན་སྒོམ་གྱི་རྩ་བ་ཞི་གནས་ཀྱི་ཉམས་བཙལ་ནས་རྩེ་གཅིག་གི་རྣལ་འབྱོར་སྒོམ་པ་དང་། ཞེས་ཞི་གནས་སྒོམ་གྱི་རྩ་བར་མཛད་པས། རྩ་བ་མངོན་དུ་མ་སོང་བའི་རྩེ་མོ་ཇི་ལྟར་སྲིད། རྩ་བ་ལ་ལྟོས་ནས་རྩེ་མོའི་ཐ་སྙད་བཏགས་པ་མིན་ནམ། མི་འོང་ན། ཕྱག་ཆེན་རང་རྐང་ལའང་། གཉུག་མ་ཆིག་ཆོད་དང་། ཡི་གེ་བཞི་པའི་ཁྲིད་ལུགས་ལྟ་བུར་ཅིར་འགྱུར་བསམས་ཨེ་དགོས། ཞི་ལྷག་གི་རྒྱུ་མདོ་སྡེ་དགོངས་པ་ངེས་པར་འགྲེལ་པ་ལས། བཅོམ་ལྡན་འདས་ཞི་གནས་དང་ལྷག་མཐོང་གི་རྒྱུ་གང་ལགས། བྱམས་པ། ཚུལ་ཁྲིམས་རྣམ་པར་དག་པའི་རྒྱུ་ལས་བྱུང་ངོ་། །ཐོས་པ་དང་བསམ་པའི་ལྟ་བ་རྣམ་པར་དག་པ་རྒྱུའོ། །ཞེས་དང་པོའི་རྒྱུ་ཚུལ་ཁྲིམས་ཡིན་པར་གསུངས་པ་དང་བསླབ་པ་གསུམ་ཡང་ཚུལ་ཁྲིམས་ལ་བརྟེན་ནས་ཏིང་ངེ་འཛིན། ཏིང་ངེ་འཛིན་ལ་བརྟེན་ནས་ཤེས་རབ་སྐྱེ་བར་བཤད་པ་འདི་བདེན་པར་ལྟ་ན། ཚུལ་ཁྲིམས་འཆལ་ངེས་ཀྱི་གང་ཟག་ཕྱིར་བཅོས་ཀྱི་ལྟུང་བ་ལས་ལྡང་བའི་ཐབས་མདོ་རྒྱུད་ལས་བཤད་པ་གང་ཡང་མ་བྱས་པ་ཞིག་ལ་ཟླ་བ་གཅིག་ཙམ་ཕྱག་ཆེན་གྱི་ཁྲིད་མཛད་པ་ཐོན་འཕྲལ་ཏིང་ངེ་འཛིན་བཟང་པོ་ཡོད་པར་བྱས་ནས། སྡོམ་པ་དང་དམ་ཚིག་བསྲུང་མཁན་ཚོ་ཚུར་ཁྱད་དུ་གསོད་པ་འདྲ་བ་ཡང་མང་པོ་མཐོང་བ་འདི་བློའི་བུ་ག་ཆུང་བས་ལན་ནམ་མི་ཤོང་བ་རང་ཞིག་གདའ་བ་འགལ་བ་ཇི་ལྟར་བྱས་ན་སྤོང་ནུས་སམ། གཉིས་པའི་རྒྱུ་ཐོས་བསམ་གྱི་ལྟ་བ་རྣམ་དག་གི་ངེས་པ་འདྲོངས་པར་གསུང་པ་དང་། དཔལ་ལྡན་ཟླ་བས། རྟོག་རྣམས་ལོག་པར་གྱུར་པ་གང་ཡིན་པ། །རྣམ་པར་དཔྱོད་པའི་འབྲས་བུར་ཐུབ་པས་གསུངས། །ཞེས་སོགས་འདི་རིགས་མང་པོ་གསུངས་ཀྱང་། དེང་སང་ཅི་རིགས་ཀྱི་གསུང་ལུགས་ལ། ཐོས་བསམ་གཉིས་སྤྱིར་སྒོམ་ཆེན་གྱི་དགྲ་ནག་པོ། སྒོས་སུ་ཕྱག་ཆེན་གྱི་མི་མཐུན་ཕྱོགས་དཔེ་མེད་ཡིན་རྒྱུའི་ཁུངས་མཛད་ནས། ཐོས་བསམ་པ་ཕྲན་བུ་འདུག་པ་ཚོ་མིར་མི་རྩི་སྒོམ་ཆེན་གྱི་ཆོས་སྐད་ལེགས་པོ་བྱུང་ན་དེ་ནི་སྒོམ་མེད་པའི་ཐ་སྙད་མཁན་ཡིན་ཟེར་དཔེ་ཆ་ལ་དངོས་སུ་ལྟ་མཁན་ཚོར་བརྙས། ལྐོག་ཏུ་དཔེ་གོག་ལ་ལོང་བས་ཤིག་ཟིན་མཛད་མཁན་ཀྱང་ཡོང་ཤས་ཁ་མོད། དོན་དུ་མདོ་རྒྱུད་ལ་ཐོས་བསམ་བྱེད་པ་སྒོམ་གྱི་རྒྱུར་ཨེ་འགྲོ། ལམ་ཤེས་ལམ་གྱི་མཆོག་ཏུ་གསུངས་པ་དང་། །མང་ཐོས་ཚུལ་ལྡན་ལ་ནི་སྒོམ་ཆེན་རབ། །དེ་ཕྱིར་ངེས་དོན་ཆོས་ལ་ཐོས་བསམ་འཚལ། །ཞེས་གསུངས་པ་ནི་འདུག་ལགས་སོ། །རྟེན་ཅན་གྱི་རླུང་མེད་སྐབས་སུ་དམིགས་པའི་རྟེན་ལ་དག་པ་དང་མ་དག་པ་ཞེས་བརྡ་སྦྱར་བ་ལ་དགོས་པ་གང་ཡོད་དམ། ཡིད་ཀྱི་ཤེས་པའི་ཐོག་ཏུ་སེམས་གནས་སྒྲུབ་རིགས་པ་ལ། དམིགས་རྟེན་དེ་ལས་ཤེས་པ་ཕྱིར་ཡང་མི་སྤྲོ། ནང་དུ་ཡང་མི་སྡུད་པར་དེ་ཁོ་ན་ལ་རྩེ་གཅིག་ཏུ་བལྟ་བར་བྱེད་ཅིང་། ཞེས་མིག་གི་དབང་ཤེས་ཀྱི་སྟེང་དུ་སེམས་གནས་ཚོལ་བ་འདྲ་ཞིག་འདུག་པས་གོ་བ་གང་ཡིན། རླུང་ཅན་གྱི་རྡོ་རྗེའི་བཟླས་པའི་སྐབས་སུ་རླུང་འབྱུང་རྔུབ་ཀྱི་གྲངས་སམ། རྒྱུ་ཚུལ་ལ་དམིགས་ནས་གནས་ཆ་སྒྲུབ་པ་དོན་གྱི་རྩ་བར་འདུག་པ་ལ། དེའི་ཞལ་གསལ་མི་མཛད་པར། དབུགས་ཕྱི་ནང་དུ་རྒྱུ་བའི་གྲངས་ལ་མཁས་པར་འགྱུར་རོ་དང་། དབུགས་ཀྱི་མཚན་ཉིད་ལ་མཁས་པར་འགྱུར་རོ་སོགས་བྱོལ་སྟབས་སུ་བཀའ་སྩོལ་བ་འདི་ལ་དགོས་པ་ཁྱད་པར་བ་ཞིག་ཡོད་ངེས་པས་དེ་གང་ཡིན་ཨེ་གོ རྡོར་བཟླས་དང་བུམ་ཅན་གྱི་སྐབས་སུ། རླུང་གི་རྒྱུ་བ་ཟད་པ་དང་། འཕོ་བ་ཟད་པར་བཤད་པའི་དོན་དེ་གང་ཡིན། དུས་ཇི་སྲིད་དུ་ཡིན། སེམས་ཡུལ་ལ་འཕྱན་པའི་རྣམ་རྟོག་ཟད་པའི་དོན་ཇི་ཙམ་ལ་ངོས་འཛིན། ཐོལ་སྐྱེས་རྦད་གཅོད་ཀྱི་སྐྱོང་ཐབས་འདི་གནས་པ་སྒྲུབ་པའི་ཐབས་ནི་ལོས་ཡིན་ནམ། དེ་ཡིན་ཚེ་ཏིལླིས་འཇོག་ཐབས་དྲུག་གསུངས་པ་དང་འགལ་བས་གནས་སྐབས་སུ་འཕྲོ་རྐྱེན་བྱེད་པ་འདི་མ་བདེ་བས་དོགས་པ་བསལ་དུ་གསོལ། གང་ཤར་བཟོ་མེད་ཀྱི་སྐྱོང་ཐབས་འདི་དང་། གོང་གི་རང་བབས་རྣམ་གསུམ་གྱི་སྐྱོང་ཐབས་ཨེ་གཅིག མི་གཅིག་ན་ཁྱད་པར་འབྱེད་ཆོས་ཅི་བདོག གཅིག་ན་མཐོ་དམའ་ཆེན་པོའི་གོ་རིམ་འདི་ཇི་ལྟར། སྐབས་འདི་དག་ཏུ་བྱིང་རྒོད་རྨུགས་གསུམ་གྱིས་བསམ་གཏན་གྱི་གེགས་བྱེད་པར་བཤད་ན་དེ་གསུམ་གྱི་ངོས་འཛིན་དཔྱད་པ་གང་ཡིན། བཞག་ཐབས་དང་པོ་ཡན་དུ་སྤང་གཉེན་དུས་མཉམ་པ་ཨེ་སྲིད། སྲིད་ན་དེ་ཡན་གྱི་དྲན་པ་ཕྱི་སྙེག་ཁོ་ནར་བཤད་པ་ཅི། མི་སྲིད་ན་དེ་འདྲ་བའི་སྲིད་མཐའ་སངས་རྒྱས་ཀྱིས་ཀྱང་འགོག་པར་ཨེ་དཀའ། གང་ཟག་ལ་ལར་གནས་པ་དང་པོ་ནས་རྟག་སྣང་འཆར་གྱི་འདུག་པ་ལ་ཁྲིད་ཡིག་ཏུ་བཞག་ཐབས་གསུམ་པ་ནས་རླུང་རང་མལ་དུ་ཟིན་པས་བདེ་གསལ་མི་རྟོག་པའི་ཉམས་འཆར་བར་བཤད་ལ། དེ་ཡན་དུ་འཕྲོས་མི་མཛད་པའི་དགོངས་པ་གང་དུ་གནས། འདིའི་སྐབས་ཀྱི་དྲན་པ་དང་ཤེས་བཞིན་ཨེ་གཅིག གཅིག་ན་སོ་སོར་སྨོས་ཅི་དགོས་མི་གཅིག་ན་ཚུལ་བཞིན་ཡིད་བྱེད་དེ་དྲན་ཤེས་གང་ཡིན། གནས་འགྱུའི་བར་ལག་འགྱེལ་བ་དེ་ཤིན་སྦྱངས་ཡིན་གསུང་རྒྱུ་ཨེ་རེད། དེ་ཞི་གནས་ཀྱི་མཐར་ཐུག་ཡིན་ནམ། ད་དུང་བསྐྱང་རྒྱུ་ཡོད། དང་པོ་ལྟར་ན་བསམ་གཏན་གཟུགས་མེད། མཐར་གྱིས་གནས་པའི་སྙོམ་པར་འཇུག་སོགས་གང་དུ་སོང་། ཕྱི་མ་ལྟར་ན་འཕྲོ་ཡོད་བཞིན་དུ་མི་མཐུད་པའི་རྒྱུ་མཚན་ལྟར་སྣང་མ་ཡིན་པ་ཞུ། དྲི་བ་ཞིབ་མོ་འདི་འདྲར་ཁ་ཅིག་ཚེ་དང་ལྡན་པ་རྟ་ཐུལ་གྱི་དྲི་བ་ལ་ཚངས་པ་ལྟ་བུའི་ཟོལ་དང་། འགའ་རེས་གཡས་ཆུང་དུ་མཛད་པའང་སྲིད་ཀྱང་། བྱང་གསེར་ཁའི་བཤོས་བུའི་དཔེ་བཞིན་ཡིན་པས་སྒྲུབ་བརྒྱུད་ཀྱི་བསྟན་པ་ལ་ཕན་ཕྱིར་བློ་ཁ་རྫོགས་པའི་ལན་འདེབས་འདྲ་མཛད་པར་ཅི་གནང་ཞེས་ཐལ་མོ་སྦྱར་ནས་གསོལ་ཏོ། །ཞི་གནས་ལས་འཕྲོས་གཏམ་ཚོགས་མང་ཆེ་ན། །ལོངས་སྤྱོད་འཁོར་ལོའི་ཡལ་ག་ལ་གནས་ཀྱང་། །ཚིག་ཚོགས་ལོ་མའི་སྤུབས་སུ་དོན་འབྲས་རྣམས། །འཕྱན་པར་དོགས་ནས་ཁྲིད་དཔེའི་སྙིང་པོ་བསྡུས། །དོན་གཉེར་འདུས་པ་འཁོར་གྱི་དཀྱིལ་དུ་ལྷུང་། །དོན་བཟང་རིན་ཆེན་ངག་གི་སྲེད་བུ་ལ། །དོན་བཞིན་བསྟར་ན་འཚམ་པར་བདག་ཤེས་ནས། །དོན་དང་མཐུན་པར་ལག་མོད་གཞན་ཅི་བྱ།  ༈ ལྷག་མཐོང་གི་དཔྱད་པའི་སྐབས་སུ་འདི་འདྲི་སྟེ། རྣམ་པར་མི་རྟོག་པའི་ཞི་གནས་སོ་སོར་རྟོག་པའི་ཤེས་རབ་ཏུ་ལངས་པ་དེ་གནས་འགྱུ་གང་དུ་བསྡུ། གནས་པར་བསྡུ་ན། དེ་མི་གནས་པར་དཔྱད་གཞི་ལ་དཔྱོད་པ་ཅི། འགྱུ་བར་བསྡུ་ན་རྩེ་གཅིག་གི་མཉམ་རྗེས་གནས་མི་གནས་ཞེས་མ་གསུངས་སམ། སོ་སོར་རྟོག་པའི་ཤེས་རབ་དང་། ཆོས་རབ་ཏུ་རྣམ་འབྱེད་ཀྱི་ཤེས་རབ་གཅིག་གམ་ཐ་དད་དཔྱད། མཐར་གནས་འགྱུ་རིགས་གསུམ་གཅིག་ཏུ་རྟོགས་རྒྱུའི་དཔྱད་པ་དེ་དང་། དུས་གསུམ་གྱི་སྒོ་ནས་དཔྱད་པ་སོགས་གསུམ་པོ་དོན་གཅིག་གམ་ཐ་དད། གཅིག་ན་སྔ་མ་ཡིད་བྱེད་དང་། ཕྱི་མ་ཡིད་ལ་མི་བྱེད་པར་བཞག་འདུག་པ་ཅི། མི་གཅིག་ན་དཔྱད་གཞི་མི་གཅིག་གམ་དཔྱོད་པ་པོ་མི་གཅིག་གམ། གཉིས་ཀ་མི་གཅིག་གསུངས་ཤིག དཔྱད་པ་དང་པོའི་སྐབས་འདི་ཀ་ཙམ་རྣལ་འབྱོར་བཞིའི་གང་དུ་བསྡུ་བ་འཐད། ཞེས་དང་། རྩེ་གཅིག་ཏུ་བསྡུ་ན། ལྷག་མཐོང་རྩེ་གཅིག་ཏུ་བསྡུ་ལགས་སམ། དེའི་སོར་རྟོག་གི་ཤེས་རབ་བམ། ཤེས་བཞིན་དེ་ལྷག་མཐོང་དུ་བཞག་གདའ་བ། ཞེས་དང་། སྤྲོས་བྲལ་དུ་བསྡུ་ན། ད་གཟོད་སྤྲོས་བྲལ་གྱི་དཔྱད་པ་སྟོན་གྱི་འདུག་པ་ཅི། སྤྱོད་འཇུག་གི་ལུང་དེ་ཡེངས་མེད་ཀྱི་ངང་ནས་དཔྱོད་ཚུལ་དང་། ཤིང་གཉིས་དྲུད་པའི་དཔེ་དང་སྦྱར་བའི་དཀོན་བརྩེགས་ཀྱི་ལུང་དེས་དཔྱད་མཐར་དཔྱད་གཞི་གཉིས་དང་དཔྱོད་མཁན་ཐམས་ཅད་དམིགས་སུ་མེད་པ་དང་། རྒྱལ་དབང་རྗེའི་མགུར་དེས། དེ་ཡང་འཁོར་གསུམ་ཡང་དག་ཏུ་སྟོན་རྒྱུར་འདུག་པ་ལ། ལུང་གི་གོ་རིམ་ཅུང་ཟད་འཛོལ་བ་འདྲ་ཞིག་འདུག་པ་འདི་ལ་ཅི་གསུང་ངམ། བཟློག་སྒོམ་ནི། རྟོག་པའི་གཉེན་པོར་རྟོག་པ་ཐོང་། །བཟློག་སྒོམ་རྟོག་པའི་སྐོར་འདེད་ཡིན། །ཅེས་སྤང་གཉེན་ཅན་དུ་གསུངས་པ་ལ། ཁྲིད་ཡིག་ཏུ། རྣམ་པར་རྟོག་པ་ཉིད་རང་གི་ངོ་ཤེས་པ་ཙམ་གྱིས་གྲོལ་བས་སྤངས་གཉེན་དཕྱེར་མེད་དུ་རྟོགས་པ་འདི་ནི་རྡོ་རྗེ་ཐེག་པའི་ཉམས་ལེན་གྱི་སྙིང་པོ་བཟློག་པའི་སྒོམ་པ་ཞེས་བྱའོ། །ཞེས་དང་། ཚུལ་འདི་ལྟ་བུའི་ཉམས་ལེན་ལ་དགོངས་ནས། ལམ་གང་ཤར་ལ་སྤང་བླང་མེད་པ་ཞེས་གསུངས་སོ། །ཞེས་དེ་གཉིས་དོན་གཅིག་ཏུ་གསལ་པོར་བཤད་འདུག་པའི་དགོངས་གཞི་གང་། གོང་དུ་བུད་ཤིང་དང་མེའི་དཔེས་ཐམས་ཅད་ཉེ་བར་ཞི་རྗེས་སླར་དཔྱད་པ་འདི་གསུམ་སུས་དཔྱོད། སེམས་མ་སྐྱེས་ཤིང་མ་འགགས་པ་ཡིན་པ་ལ། འདས་པའི་སེམས་ནི་ཞིག་ཅིང་འགགས། མ་འོངས་པའི་སེམས་ནི་མ་སྐྱེས་ཤིང་མ་བྱུང་ཅི་སྟེ་གསུངས། དོ་ཧར། རླུང་གིས་ཆུ་ལ་ཞུགས་ཤིང་དཀྲུགས་པ་ཡིས། །འཇམ་པའི་ཆུ་ཡང་རྡོ་བའི་གཟུགས་སུ་འགྱུར། །རྟོག་པས་དཀྲུག་པས་རྨོངས་པ་གཟུགས་མེད་ལ། །ཤིན་ཏུ་སྲ་ཞིང་མཁྲེག་པ་ཉིད་དུ་འགྱུར། །ཞེས་དཔེ་དང་བཅས་པས་དངོས་པོ་ཡོད་པ་འདྲ་ཞིག་དང་། རྫེ་མི་ལས། སེམས་འགྱུ་བ་དངོས་མེད་སྟོང་པ་འདི། །འདྲེ་ཁྱོད་བས་ངས་ཀྱང་མཐོང་བ་མེད། །ཅེས་དངོས་མེད་འདྲ་ཞིག་བཤད་འདུག་པ། ཁྲིད་འཆད་ཚེ་འདི་ཐད་དུ་ཅི་འདྲ་ཞིག་མཛད་ཀྱི་ཡོད་དམ། སེམས་གཅིག་གམ་ཐ་དད་ཅེས་དཔྱད་པས། གཅིག་མིན་པར་འདོད་ན། དོ་ཧར། གཉིས་སུ་མི་བྱ་གཅིག་ཏུ་བྱ་བ་སྟེ། །རིགས་དང་བྱེ་བྲག་དག་ཏུ་མ་འབྱེད་ཅིག །ཅེས་པ་འདི་ཅི་ཞིག ཡང་ཁྲིད་ཡིག་ཏུ། དེ་ལྟར་རྟོགས་པའི་མཉམ་བཞག་ཏུ་སོ་སོ་རང་གི་རིག་པའི་ཡེ་ཤེས་འབའ་ཞིག་ལས། གཞན་ཅི་ཡང་མི་སྣང་བས། སྣང་བ་མེད་པ་ཞེས་བྱ་ལ། ཞེས་གསུང་པ་འདི་ལས་ན། སོ་སོ་རང་རིག་གམ་ཡེ་ཤེས་ཀྱི་སྣང་བས། སྣང་བའི་གོ་མི་ཆོད་པ་འདྲ་ཞིག་ཏུ་ཨེ་འགྲོ། ཡེ་ཤེས་དེ་སྣང་མེད་ཡིན་ཚེ་འོ་ན། གལ་ཏེ་ཡེ་ཤེས་སྣང་མེད་ཉིད་ཡིན་ན། གཉིད་འཐུག་ལྟ་བུར་སྒྲུབ་བྱར་འགྱུར་བ་སྟེ། །གང་ཡང་དབང་པོ་འགོག་ལས་ཡེ་ཤེས་ནི། །བྱེ་བྲག་སྨྲ་བ་རྣམས་ཀྱི་ལུགས་ཡིན་ནོ། །ཞེས་པའི་ལུང་འདིའི་དོན་ཇི་ལྟར་འཆད། དོ་ཧར། གཅིག་དང་དུ་མས་སེམས་ལ་དཔྱད་བྱས་ན། །གསལ་བ་སྤངས་ནས་སྲིད་པ་དག་ཏུ་འགྲོ། །མཐོང་བཞིན་དུ་ནི་དོང་དུ་འཇུག་པ་གང་། །དེ་ལས་སྙིང་རྗེའི་གནས་ནི་གང་ཞིག་ཡོད། །ཅེས་སེམས་ལ་མི་དཔྱད་པར་ལྷུག་འཇོག་ཁོ་ན་དགོས་པའི་གསུང་རིགས་འདྲ་ཞིག་འདུག དེའི་ཚེ་ན་དཔྱད་པ་དེ་དག་ཇི་ལྟར་རིགས། སོ་སོར་རྟོག་པའི་ཤེས་རབ་ཀྱིས་དཔྱད་པ་མེད་ན། ཧ་ཤང་གི་སྒོམ་དང་ཁྱད་མེད་ཅེས་མང་པོས་བཤད་པའི་སྐྱོན་སྤོང་བར་བཞེད་ནས་དཔྱད་པ་དེ་དག་མཛད་མོད། དཔྱད་པ་འདི་ཚོ་མདོ་སྔགས་གང་གི་ལུགས་ཡིན། སྔགས་གཞུང་ལས་སོ་སོར་རྟོག་པའི་དཔྱད་སྒོམ་བཤད་པ་ཨེ་ཡོད་ལགས། དྲི་བ་འདི་པའི་སྐོར་ཉམས་ལེན་དང་སྦྱར་ན། སྒོམ་ཆེན་སོ་སོའི་ཐུགས་ལ་མི་བདེ་བའི་ཆ་ཤས་ག་ལ་ཡོད། ངན་པ་བདག་ཅག་ལའང་མི་འཆར་བར་འདུག འོན་ཀྱང་སློབ་མ་ཤེས་རབ་ཅན་མདུན་དུ་སླེབ་ཚེ་ཚིག་དང་བསྟུན་པའི་གོ་བ་ལེན་ལུགས་ལ་མ་གཟབས་ན། མེ་ཕར་བུས་པས་སྨ་ར་ཚུར་ལ་ཚིག་པ་ཡང་ཡོང་བ་ཞིག་འདུག་པས་དོགས་པ་ཁོང་ནས་བསུས་པ་ལ་ཁམས་འདུས་མི་ལྡང་བ་ཞུ། ཞེས་པ་ནི་ཕ་རིན་པོ་ཆེ་རྣམས་ལ་སྙན་སྦྲོན་ཕུལ་བ་ཡིན་ནོ། །ཆོས་ཀུན་ཞིབ་མོར་རྣམ་འབྱེད་ཤེས་རབ་མིག །བླ་མའི་ཞལ་སྐྱིན་མིག་སྨན་གྱིས་སྦྱངས་པས། །ལོ་ལེགས་གཟུགས་ལ་སྤྱོད་པའི་མཐུ་ཐོབ་པ། །ཡོད་དམ་སྤོབས་པའི་དགོན་པར་ད་སྟོན་རིགས། །ཐོས་བསམ་སྒོམ་གྱི་མྱུ་གུ་མིག་གསུམ་པ། །རང་གིར་སྤྱོད་པའི་ཀླུ་དབང་བསམ་ཚད་མཐུས། །ལུང་དང་རིགས་ཚུལ་རྒྱ་མཚོའི་རླབས་གཉེར་ཡང་། །བྱམས་བརྩེའི་གཞན་དབང་ཉིད་ཕྱིར་འཇིགས་མི་དགོས།།  ༈ སྒོམ་རོ་གཅིག་གི་སྐབས་སུ་འདི་འདྲི་སྟེ། འོ་ན་སྤྲོས་བྲལ་གྱི་རྣལ་འབྱོར་ལ་རྗེས་ཐོབ་བཟོ་བ་དང་། མི་བཟོ་བའི་མུ་གཉིས་འདུག་པ་འཐད་དམ་མི་འཐད། འཐད་ན་དེའི་དུས་སུ་གཉིས་ཀ་སྣང་བ་སེམས་སུ་རྟོགས་ལགས་གྲང་། རྟོགས་ན་སྣང་སེམས་དབྱེར་མེད་རོ་གཅིག་གི་ཁྱད་ཆོས་སུ་འཇོག་པ་ཅི་ཞིག་གལ་ཏེ་དེ་སྐབས་རྗེས་ཐོབ་ཀྱི་ཐ་སྙད་དགོངས་པར་མི་བདེ་ན་མ་དག་ས་བདུན་སྤྲོས་བྲལ་དུ་མཛད་པ་འདི་ཅིར་འགྱུར་དགོངས་ཤིག འདི་ཐད་དུ་དྲངས་པའི་དོ་ཧའི་ལུང་རྐང་པ་གཉིས་པོའི་གོ་བ་ཇི་ལྟར་ལེན། སྣང་སྟོང་ཟུང་འཇུག་འདི་སློབ་པའི་ཟུང་འཇུག་མཚན་ཉིད་པར་ཨེ་འདོད། འདོད་ན་རྒྱལ་དབང་བཀའ་འབུམ་དང་། ཕྱག་ཆེན་གན་མཛོད་དུ། སྣང་སྟོང་ཟུང་འཇུག་དེ་ཟུང་འཇུག་ཡང་དག་པ་མིན་ཚུལ་བཤད་པ་དེ་གང་། མི་འདོད་ན་ཁྲིད་ཡིག་ཏུ་དེ་དུ་མ་རོ་གཅིག་གི་མཚན་གཞིར་ཅིའི་ཕྱིར་འཇོག དུ་མ་རོ་གཅིག་གིས་ཟུང་འཇུག་གི་གོ་མི་ཆོད་པའི་དཔེ་རང་ཨེ་ཡོད། འདི་རྟོགས་པའི་རྣལ་འབྱོར་པ་ལ་རྗེས་ཤེས་སྟོང་པ་ཉིད་ཀུན་ཏུ་འགྲོ་བ་ཞེས་པའི་རྗེས་ཤེས་འདི་དྲན་པས་མ་ཟིན་པའི་རྗེས་ཤེས་ཕལ་པ་དེ་ཡིན་ནམ་གཞན་ཞིག དྲན་མེད་དེ་ཡིན་ན། རྣལ་འབྱོར་འདི་ནི་རོ་གཅིག་ཆེན་པོའི་དུས་ཡིན་ལ། དེ་ནི་ཟུང་འཇུག་དེ་ལ་བརྟན་པ་ཐོབ་པའི་དུས་ཡིན། བརྟེན་པ་ཐོབ་པའི་དོན་ཡང་རང་ཐད་ཀྱི་སྒོམ་ལ་བར་ལག་མེད་པ་གཅིག་ལ་ཟེར་དགོས་སམ། དེ་ལྟ་ན། སྐབས་དེར་དྲན་མེད་འཁྲུལ་པ་ཨེ་སྲིད། ཡང་གལ་ཏེ་གཞན་ཞིག་ཡིན་ནོ་དགོངས་ན་དེ་གང་ཡིན། རོ་གཅིག་འདྲེས་པའི་རྦ་ལ་གཡེང་ཟེར་བའི་འདྲེས་པའི་དོན་གང་ལ་འཆད། སྣང་སེམས་འདྲེས་པ་དང་། མཉམ་རྗེས་འདྲེས་པ་ལ་འཆད་པའི་གབ་ལེ་ནི་མེད་དམ། རྗེས་ཤེས་དང་འདྲེས་པ་ཡིན་གསུང་ན། དེའི་རྗེས་ཤེས་དེ་གནས་འགྱུ་གང་ཡིན། འདྲེས་པའི་རྦ་ལ་གཡེང་བ་འདི། རོ་གཅིག་ཆུང་འབྲིང་ཆེ་གསུམ་གང་གི་དུས་སུ་འབྱུང་། རོ་གཅིག་དག་པ་ས་གསུམ་དང་སྦྱར་ཚེ། ས་བརྒྱད་པ་ལ་ཕྱིར་ཆད་ལྟ་བུའི་སྣང་བ་མེད་ཀྱང་། ནང་ཏིང་ངེ་འཛིན་གྱི་འཕྲོ་འདུས་སྣང་བ་ཡོད་པར་གསུངས་ལ། ཏིང་ངེ་འཛིན་གྱི་སྣང་བས་སྣང་བའི་གོ་ཆོད་དམ་མི་ཆོད། ཆོད་ན་ཏིང་ངེ་འཛིན་དེ་ནི་སོ་སོ་རང་རིག་པའི་ཡེ་ཤེས་ཡིན་ལ། དེ་སྣང་མེད་ཡིན་པར་སྤྲོས་བྲལ་གྱི་ངོ་སྤྲོད་སྐབས་སུ་མ་བཤད་དམ། གོ་མི་ཆོད་ན། དེ་སྐབས་སུ་སྣང་སེམས་དབྱེར་མེད་རྟོགས་པའི་སྣང་བ་དེ་ངོས་ཟུངས་ཤིག སྒོམ་མེད་ཀྱི་སྐབས་སུ་དྲངས་པའི་ལུང་ཕྱག་རྒྱ་ཆེན་པོ་གཉུག་མ་ཆིག་ཆོད་དུ་བསྟན་པའི་གཞུང་ཤོ་ལོ་ཀ་གཅིག་པོ་འདི་ཉིད། རང་ལུགས་ཀྱི་ལོ་རྒྱུས་སུ། རྗེ་བཙུན་ཏིལླིའི་དྲུང་དུ། པཎ་ཆེན་ནཱ་རོས། དཀའ་བ་ཆེན་པོ་བཅུ་གཉིས་ཐུགས་ཉམས་སུ་བསྟར་བའི་མཐར་ཁྲག་རླུང་གི་རྐྱེན་གྱིས་བརྒྱལ་དུས། ཏིལླིའི་མཆིལ་མ་ནཱ་རོའི་དཔྲལ་བར་འདེབས་པ་དང་ལྷན་ཅིག ཚིགས་སུ་བཅད་པ་འདི་གསུངས་པར་བརྟེན། ནཱ་རོས་མཐོང་ལམ་གྱི་རྟོགས་པ་མངོན་དུ་གྱུར་ཚུལ་བཤད་པ་ཨེ་གཟིགས། མཐོང་མོད་དེ་ལས་ཅིར་འགྱུར་ཞེ་ན། བདེན་པ་གསར་མཐོང་དེ་ཀ་རྣལ་འབྱོར་བཞིའི་སྤྲོས་བྲལ་ཡིན་པར་གཞུང་དུ་སྤྲོས་བྲལ་ནི་མཐོང་ལམ་ཞེས་པ་ལམ་དྲོད་རྟགས་འབྱེད་པའི་སྐབས་སུ་བཤད་པ་དེས་ན། ལུང་དེས་སྤྲོས་བྲལ་བསྟན་ནས་མི་མནོ་མི་བསམ་སོགས་དོན་ཚན་དྲུག་པོས་ཇི་ལྟར་ངོ་འཕྲོད་པའི་མཉམ་བཞག་ཡེ་ཤེས་དེ་སྐྱོངས་ཚུལ་དུ་བྱས་ནས་འཆད་རིགས་པ་ལ། སྒོམ་མེད་དུ་སྟོན་པའི་རྒྱུ་མཚན་ཅི་ཞིག གལ་ཏེ་སྤྲོས་བྲལ་དང་སྒོམ་མེད་ཀྱི་ངོ་བོ་ལ་ཁྱད་པར་མེད་པས་དེ་སྐད་མཛད་དོ་སྙམ་ན། འོ་ན་སྤྲོས་བྲལ་ཆུང་ངུ་ནས་སངས་རྒྱས་ཀྱི་སའི་བར་དུ་ངོ་བོ་ལ་ཁྱད་པར་མེད་པར་བཤད་མོད། དེ་ལྟ་ན་བར་དེར་རོ་གཅིག་ལ་ཇི་ལྟར་སྨྲ། ཟུར་འཇོག་མཛད་དམ་མཁས་པའི་ཡིག་ཆ་ལེགས་པ་གོ་ངེས་ཀྱི་དགོངས་པ་ལེན་ལུགས་གལ་ཆེ་བ་འདྲ་ལགས་སོ། །དེ་ནས་རྗེས་ཀྱི་བྱ་བ་ཕྱག་རྒྱ་ཆེན་པོ་ངོས་བཟུང་ཞིང་རང་ངོ་སྤྲད་པའི་སྐབས་སུ། གཞི་གཏན་ལ་དབབ་པའི་རྣལ་འབྱོར་བཞི། དེ་བཞིན་དུ་ལམ་ཉམས་སུ་བླང་བའི། ཉམས་མྱོང་གི་སྤུ་རིས་འབྱེད་པའི། ས་ལམ་གྱི་དྲོད་རྟགས་འབྱེད་པའི། འབྲས་བུ་མངོན་དུ་གྱུར་པའི་རྣལ་འབྱོར་བཞི་ཚན་ལྔར། གཞི་ཕྱག་རྒྱ་ཆེན་པོ། ལམ་ཕྱག་རྒྱ་ཆེན་པོ། འབྲས་བུ་ཕྱག་རྒྱ་ཆེན་པོའི་རྣམ་པར་བཞག་པ་ཀུན་འདུས་ཕྱིར། བཤད་གཞི་རྒྱ་ཆེ་ལ་དཔངས་མཐོ་བ་འདིར་དྲི་རྒྱུ་མང་དུ་འདུག་ནའང་། ཧ་ཅང་མང་དོགས་རེ་ཞིག་བཏང་སྙོམས་སོ། །གེགས་དང་གོལ་ཤོར་དཔྱད་བའི་སྐབས་སུ། སྣང་བ་དགྲར་ལངས། རྣམ་རྟོག་དགྲར་ལངས། སྟོང་པ་དགྲར་ལངས་ཏེ་གེགས་གསུམ་པོ་ལམ་མ་སྒོམ་པའི་གང་ཟག་ཅི་རིགས་ལའང་འོང་ཞིང་འདུག་ལ། གང་ཟག་དེ་རིགས་ལ་གེགས་གསུམ་ཅི་རིགས་བྱུང་ཚེ། དེ་སེལ་ཐབས་སུ་སྣང་བ་སེམས་སུ་དང་། རྣམ་རྟོག་ཆོས་སྐུར་དང་། སྣང་སྟོང་ཟུང་འཇུག་ཏུ་ངོ་སྤྲད་ཀྱང་གོམ་ཤུགས་ཆུང་བས་ཇི་བཞིན་དུ་ངོ་འཕྲོད་པ་ནི་དཀའ། དེ་སྒོམ་གེགས་མིན་པ་འདུག་ཀྱང་སེལ་བ་ཤར་ཚེ་ཇི་འདྲས་སེལ། དབྱུག་པའམ་མེ་དཔུང་ལྟ་བུས་སོ་སྙམ་ན། དེ་ཡང་ལེགས་མོད་ཀྱིས། རིག་པ་སྐད་ཅིག་མའི་སྟེང་ནས་སེལ་ན་ཇི་ལྟར་མཛད། སྒོམ་ཆེན་ལ་འདི་རིགས་འབྱུང་བའི་དབང་དུ་བྱས་ན། སྒོམ་གསར་པ་ཁོ་ན་ལ་འབྱུང་ངམ། སྒོམ་མཐོ་སར་ཡང་འབྱུང་སྲིད། སྒོམ་མཐོན་པོ་ལའང་འབྱུང་བ་ནི། དཔེར་ན། དཔལ་ལྡན་ཕག་མོ་གྲུ་པའི་སློབ་མ་སྒོམ་རོ་གཅིག་སྐྱེས་པ་གཅིག རྗེ་དེའི་འཕྲལ་གྱི་མཛད་པ་འདྲ་ལ་ལོག་ལྟ་ཕྲ་མོ་བྱུང་བ་ལ་བརྟེན་སྨྱོ་བའི་གཏམ་རྒྱུད་འདུག་པ་དེའི་ཚེ་ན། ཁོང་རོ་གཅིག་པ་ཡིན་པས་ལོག་པར་ལྟ་བའི་འཆར་སྒོ་དེ་ཉིད་སེམས་སུ་ནི་ཤེས་ཟིན། འཁྲུལ་གྲོལ་གྱི་བར་ལག་འགྱེལ་བས་རྣམ་རྟོག་ཆོས་སྐུར་ནི་རྟོགས་ཟིན། སྣང་བཞིན་དུ་སྟོང་། སྟོང་བཞིན་དུ་སྣང་བར་ཤེས་པས་སྣང་སྟོང་ཟུང་འཇུག་ཏུ་ནི་རྟོགས་ཟིན། ད་འོ་ན་ཁོ་ལ་སུ་དགྲར་ལངས་ནས་སྨྱོ་བ་ཡིན། ལོག་ལྟའི་དྲི་མ་དེའོ་སྙམ་ན། དྲི་མ་དེ་གེགས་གསུམ་གང་རུང་དུ་འདུར་མི་འདོད་དམ། དེ་ལྟ་བུ་བྱུང་ན་སེལ་ཐབས་ཨེ་ཏིག་པ་རང་དེ་གང་ཡིན། ཡང་གསུམ་ཀ་དགྲར་ལངས་སོ་སྙམ་ན། འོ་ན་དེ་འདྲ་དེང་སང་གི་རོ་གཅིག་པ་ལ་ལའི་རྣམ་ཐར་སྐྱོངས་བར་འདུག་པས་ཅི་ཞིག་བྱར་ཡོད། གོལ་ས་ལ་མ་སྒོམ་པའི་གང་ཟག་རང་རང་གི་ལས་ཀྱིས་ཁམས་གསུམ་དུ་སྐྱེས་པ་དང་། བསྒོམ་པའི་གང་ཟག་བདེ་གསལ་མི་རྟོག་པའི་ཉམས་ལ་པས་ཁམས་གསུམ་དུ་སྐྱེས་པ་གཉིས་ལ། ལས་དང་ལས་ཀྱི་འབྲས་བུ་བཟང་ངན་གྱི་ཁྱད་པར་བཤད་ཁུངས་ཨེ་གཟིགས། གོལ་ཞེས་པའི་དོན་དེ་དང་དེར་སྐྱེ་བ་ལ་ཟེར་བ་ལགས་སམ། བསྒོམས་པས་བདེ་ཉམས་བཟང་པོར་སྐྱེས། དེ་ལ་ཞེན་པ་མ་སེལ་བས་རྒྱུ་བྱས་ནས། འདོད་ཁམས་ལ་བཅུ་གཅིག་ཡོད་པའི་ནང་ཚན་ངན་འགྲོ་གསུམ་དུ་སྐྱེ་བ་ཨེ་སྲིད། སྲིད་ན་མདོ་ལས། སྐད་གཅིག་བསམ་གཏན་ཐུན་ཞུགས་ན། ཁམས་གསུམ་གང་བའི་སེམས་ཅན་ལ། །སྲོག་སྦྱིན་པས་ནི་འདི་དོན་ཆེ། །ཞེས་སོགས་ཀྱི་ཕན་ཡོན་ཆེན་པོར་སྟོན་པའི་གཞུང་ཡང་མི་བདེན་པ་ལྟ་ཞིག མི་སྲིད་པ་ཞིག་ན། དོ་ཧར། ཏིལ་གྱི་ཤུན་པ་ཙམ་གྱི་ཟུག་རྔུས་ཀྱང་། །ནམ་ཞིག་སྡུག་བསྔལ་འབའ་ཞིག་བསྐྱེད་པར་བྱེད། །ཅེས་གསུངས་པའི་ཟུག་རྔུ་དེ་ཞེན་པ་ལ་ཆགས་བཞག ཞེན་པ་དེའི་རང་བཞིན་མ་ཤེས་པ་རྒྱུན་མཐུད་པས་སྲིད་པར་སྐྱེ་བའི་ལས་སོགས་པའི་དབང་དུ་མཛད་ནས། དོ་ཧར། གང་ལ་ཞེན་པ་ཡོད་ན་དེའང་ཐོངས། །ཞེས་གསུངས་པ་ཅི་རེད། ཡང་མདོ་ལས། འཇིག་རྟེན་དག་ན་ཏིང་འཛིན་སྒོམ་བྱེད་ཀྱང་། །དེས་ནི་བདག་ཏུ་འདུ་ཤེས་འཇིག་མི་འགྱུར། །དེས་ནི་ཉོན་མོངས་ཕྱིར་ཞིང་རབ་འཁྲུག་སྟེ། །ལྷག་སྤྱོད་ཀྱིས་ནི་ཏིང་འཛིན་འདི་བསྒོམས་བཞིན། །ཞེས་འཇིག་རྟེན་པའི་ཏིང་ངེ་འཛིན་བསྒོམས་པས་སླར་ངན་སོང་དུ་སྐྱེ་བའང་སྲིད་དོ། །ཞེས་གསུངས་མཁན་དེང་སང་འདུག་ཀྱང་། དེ་ཏིང་ངེ་འཛིན་སྒོམ་པའི་ནུས་པས་ངན་སོང་དུ་སྐྱེས་པ་གར་ཡིན། བདག་ཏུ་ལྟ་བའི་འདུ་ཤེས་ཡང་དག་པའི་ཤེས་པས་སྦྱངས་མ་ཚུགས་པའི་དབང་ལས། སྔར་བསགས་ཀྱི་ལས་ངན་མ་ཆོམས་པའི་རྒྱུ་དང་རྐྱེན་དུ་འོས་པ་ཕྲད་ནས་དེར་སྐྱེས་པ་ཡིན་པ་ལུང་ལ་དཔྱད་པས་ཤེས་པར་གདའ་བ། ཤོར་ས་བཞིའི་རེ་རེ་ལའང་། ཡེ་ཤོར་དང་འཕྲལ་ཤོར་གཉིས་གཉིས་མཛད་པ་འོང་འདུག་པ། དེ་གཉིས་བཅོས་སྟབས་གང་བདེ་བའི་རྒྱུ་མཚན་ཞུའོ། །ཉམས་རྟོགས་གོ་བ་གསུམ་གྱི་ཤན་འབྱེད་ལ། སོ་སོར་ཕྱེ་བའི་དབང་དུ་བཏང་ན། འདི་གསུམ་རིམ་པ་བཞིན་འབྱུང་བ་ཞིག་གམ། མ་ངེས་པར་འབྱུང་། དང་པོ་ལྟར་ན་ཐོས་བསམ་གྱི་གོ་བའི་སྒྲ་མི་གྲགས་པར་ཡང་ཉམས་བཟང་པོ་ཡོད་ཟེར་བ་དང་། ཉམས་མྱོང་གི་དྲི་མི་མནམ་པར་ཡང་རྟོགས་པ་མཐོན་པོ་ཡོད་ཟེར་བ་དང་། རྟོགས་པའི་རོ་མི་བྲོ་བར་ཡང་རྟོགས་ལྡན་དཔེ་བྲལ་ཡིན་ཟེར་བ་ཡོང་འདུག་པ་འདི་ངེས་པར་བདེན་ལགས་སམ། སྒྲ་འཇུག་པ་གཅིག་པའི་དབང་དུ་བྱས་ན། ལུང་རྣམ་དག་གི་བརྗོད་དོན་རྗེ་བཀའ་དྲིན་ཅན་གྱི་ཞལ་སྐྱིན་གྱིས་བཀྲལ་བ་ན། ཚོགས་ལམ་ཆུང་ངུ་ནས་སངས་རྒྱས་ཀྱི་སའི་བར་གྱི་རྣམ་གཞག་རྟོགས་ནུས་པ་དེས་ན། དགེ་སྦྱོར་ཡིད་ཡུལ་ཙམ་དུའང་མི་གནས་པའི་བདག་ཅག་ཐ་སྙད་པ་ཚོས་ཀྱང་སྤྱི་བརྟོལ་གཟེངས་བསྟོད་ནས། རྟོགས་ལྡན་བཟང་པོ་ཧ་ལས་སྦ་ལས་ཡིན་ནོ་སྨྲས་ན་ཐུགས་མི་ཁྲེལ་བའི་དགོངས་ཡངས་འཚལ་ལོ། །ལམ་སྐོར་འདི་ལས་འཕྲོས་པའི་དོགས་གནས་ཤིན་ཏུ་ཆེས་མང་པོ་ལ་དྲི་རྟོག་དང་འབེལ་གཏམ་རྒྱ་ཆེར་ད་དུང་བྱར་ཡོད་མོད་ཀྱིས་དྲི་བ་རྒྱ་ཆེ་ན་ལན་འདེབས་དཀྱིལ་སྟོང་པའི་དཔེ་ཡོད་པར་བསམ་ནས། ད་ལམ་ཁྲིད་ཡིག་གི་ཚིག་རིས་འབའ་ཞིག་ལ་དཀྲིས་ནས་དོག་གཅོད་ཞུས་པ་ལགས། ད་ནི་དེ་ལྟར་དུ་བརྒལ་ཞིང་བརྟགས་པའི་དགོས་པ་བརྗོད་པར་བྱ་སྟེ། གང་ཡང་དུས་གསུམ་གྱི་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་པོ་ཆེ་འདི་ཉིད། དཔལ་དྭགས་པོ་དཀར་རྒྱུད་རྗེས་འབྲང་དང་བཅས་པའི་བགོ་སྐལ་དུ་སྤྱོད་པའི་གསུང་མི་འཆུག་པའི་གཟེར་བུར་བཏབ་པ་ཕྱག་ཆེན་གྱི་དམིགས་རིམ་ཟིན་བྲིས་འདི་ཇི་ལྟ་ཇི་སྙེད་ཀྱིས་བསྡུས་པའི་ཤེས་བྱ་མཐའ་དག་ལ་ལྐོག་ཏུ་མ་གྱུར་པའི་གཟིགས་པ་དྲི་མེད་ཀྱི་ཆོས་ཀྱི་སྤྱན་མངའ་བ་རྗེ་བཙུན་ཐམས་ཅད་མཁྱེན་པ་པདྨ་དཀར་པོས་མཛད་ཕྱིན། མ་རྟོག་པ་དང་། ལོག་པར་རྟོག་པ་དང་། སོམ་ཉིར་གཅོད་པ་དང་། མ་འབྲེལ་བ་སོགས་སྐྱོན་དྲིས་རེག་པའི་གོ་སྐབས་རྣམ་པ་ཐམས་ཅད་དུ་ག་ལ་ཡོད། འོན་ཀྱང་བཅོམ་ལྡན་འདས་ཉིད་ཀྱི་མདོ་ལས། ཇི་སྐད་དུ། དགེ་སློང་དག་གམ་མཁས་རྣམས་ཀྱིས། །བསྲེག་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་རྒྱལ་བའི་བཀའ་ལའང་བརྟགས་དཔྱད་དགོས་པར་བཤད། དེ་ལྟར་བྱས་པས་གསེར་བཟང་པོ་ལྟར་དཔྱད་བཟོད་པ་ཞིག་ན་མན་ངག་དེ། གདུལ་བྱ་སངས་རྒྱས་ལ་དཀྲིས་པའི་ཤིང་རྟར་ངེས་པའི་ཤེས་པས་དྲང་པའི་དད་པ་ལ་རང་གཞན་འགོད་ནུས་མོད། དེ་ལྟར་མ་ཡིན་པར་བླུན་དད་ཙམ་སྙིང་པོར་བགྱིས་ཏེ་སྤོམ་ཡོར་དུ་འཇོག་པ་ནི་ཆོས་ཀྱ་ི་རྗེས་སུ་འབྲང་བ་དག་གི་བློ་གྲོས་ཆུད་འཛད་པའི་དངོས་རྒྱུར་གོ་ལ། འདི་ནི་བླུན་པོ་གྱི་ནར་འཁྱམས་པའི་ཀུན་ཏུ་རྒྱུ་དག་གི་སྤྱོད་ཡུལ་ལོ་ཞེས་རིང་ལུགས་གཞན་འཛིན་པ་དག་གིས་ཀྱང་བརྙས་ཤིང་མི་བཀུར། རྒྱུ་དེས་ལུགས་འདི་ལ་དད་པ་ཐོབ་པ་འགའ་ཞིག་ཀྱང་བློའི་འཇུག་པ་ཕྱིར་བསྙིལ་བའི་དགག་བྱ་འགོགས་པ་ནི་དྲི་བ་འདི་ཉིད་ཀྱི་དགོས་པ་དང་པོའོ།།  ༈ ཁྱད་པར་སློབ་མའི་ཚོགས་མན་དག་འདི་ཉིད་ཀྱི་སྒོ་ནས་བསྡུ་བར་བཞེད་པའི་བླ་མ་གྲངས་མང་བ་བཞུགས་པའི་ནང་ནས། འགའ་ཞིག་ནི་ཐོས་བསམ་སྒོམ་པས་ཕྱི་ནང་གི་སྒྲོ་འདོག་མ་ལུས་པ་ཆོད་པ་དང་། འགའ་ཞིག་ནི་དེ་ལྟར་དུ་མ་འབད་ཀྱང་ཤེས་བྱ་ཐམས་ཅད་ཀྱི་རང་དང་སྤྱིའི་མཚན་ཉིད་སེམས་ཐོག་ཏུ་རྫོགས་པར་གཟིགས་པ་གཉིས་པོ་དེ་ནི་ལྷ་དང་བཅས་པའི་འཇིག་རྟེན་གྱིས་ཕྱག་བྱ་བའི་འོས་ཡིན་གྱི། ཕྱིར་རྒོལ་བའི་འོས་མ་ཡིན་ལ། འགའ་ཞིག་ནི་དཀར་རྒྱུད་ཀྱི་བྱིན་རླབས་སྨིན། སེམས་ཐོག་ཏུ་གྲོལ་ཆ་རྙེད་ཀྱང་། སྦྱངས་པའི་དབང་ལས་ཚིག་ཏུ་སྨྲ་བའི་མགྲིན་པའི་རྩ་མདུད་དམ་པོར་གྱུར་ཏེ། སྦུག་འཐུམ་པ་དག་ལ་དོགས་པའི་གནས་མང་དུ་ཆོད་པ་འདི་ཉིད། འགགས་མེད་ཀྱི་རྩལ་འཆར་བའི་ས་བོན་དུ་བྱས། དེ་ལས་བགས་ཀྱི་སྐྱེས་པའི་ཤེས་རབ་ཀྱི་མྱུ་གུ་རྟགས་འབྲས་བུའི་མྱུ་གུ་སྦྱར་གྱི་རླན་དྲོད་ཀྱི་སྦྱངས་པས། ད་གཟོད་ཚིག་གི་མེ་ཏོག་ལས་དོན་གྱི་འབྲས་བུ་བདེ་བླག་ཏུ་སྨིན་པར་འགྱུར་བ་ནི། དྲི་བ་འདིའི་དགོས་པ་གཉིས་པའོ།།  ༈ ཡང་འགའ་ཞིག་སློབ་མ་སྐྱོང་བ་ཆོས་གཏམ་མཛད་པར་ནི་རིངས། ཤེས་བྱར་མ་སྦྱངས་པས་ལེགས་བཤད་ཀྱིས་ནི་དབུལ། བཤད་རུང་མི་རུང་གི་གནས་དུས་མི་བརྩི་བར་ཉམས་མྱོང་གང་ཡོད་ཁོ་ཀ་དམར་གཅིག་ཟོང་གཅིག་དུ་ངོམ་པ་དག་ལ་བློ་གྲོས་ཀྱི་སྒོ་ཐོག་མེད་དུ་འབྱེད་པའི་ལྡེའུ་མིག་ལགས་པས་མཛོད་སྒོ་ལེགས་པར་ཕྱེས་ནས། དམར་ཟོང་གང་ལ་གང་འོས་མཆོད་སྦྱིན་གཏོང་བ་ནི་དགོས་པ་གསུམ་པའོ།།  ༈ ཆོས་རྗེ་རྒྱ་རས་པའི་ཕྱག་ཆེན་ཚིག་བཅད་མར། མདོ་རྒྱུད་བླ་མའི་གསུང་འཕྲོས་དང་། །ངོ་སྤྲོད་ཐམས་ཅད་རྫོགས་པར་བྱས། །ཞེས་བཀའ་སྩལ་བཞིན་རབ་ཏུ་མདོ་རྒྱུད་ཀྱི་ལུང་རྒྱ་བསྐྱེད། དོན་སེམས་ཐོག་ཏུ་འཁྲུངས་པ་གཅིག་དགོས་པ་འདྲ་ཡང་དཀའ། བླ་མ་དངོས་དང་བརྒྱུད་པའི་གསུང་འཕྲོས་ལ་ངན་རྟོག་ཀྱི་སླད་མ་ཞུགས་པ་ཅིག་ངོ་སྤྲོད་འཆད་ཤེས་པ། །ཁྱད་པར་འཆད་རྒྱུའི་ཁྲིད་དཔེ་འདི་སྦྱོར་དངོས་རྗེས་གསུམ་མཐར་ཆགས་སུ་གོ་བ་ཆགས་ངེས་ཀྱི་རང་གཞན་ལ་ཕན་གདགས་སུ་རུང་བ་ཞིག་མེད་ཐབས་མེད་པ་ནི་བདག་ལེགས་སུ་འདོད་པ་དག་གིས་འབད་པ་ཞིག་བྱུང་ན་དགོས་པ་བཞི་པའོ།།  ༈ འགའ་ཞིག་རང་ཉིང་བཟང་པོར་སྒྲུབ་པའི་ཟོལ་སྦྱོར་དུ་གཏི་ཐུག་ཁྲིད་དེ་འདྲས་གོང་དུ་ཡང་མ་ཕྱིན་དེ་ཀ་ཡིན་མོད་ཅེས་བཟང་བཟང་པོར་ཚུལ་འཆོས། དེའི་སློབ་མ་དག་གིས་ཀྱང་ཡིན་རྒྱུའི་ཁུལ་གྱི་སྨིན་མ་འདེགས་པར་མཛད་པ་ཡང་ཡོང་སྲིད་པ་འདྲ་སྟེ། དེ་ལྟ་ན་སྔོན་གྱི་གྲུབ་ཐོབ་རྣམས་ཀྱིས་དབང་པོ་ཡོངས་སུ་སྨིན་པའི་གདུལ་བྱ་རྗེས་སུ་གཟུང་བའི་ཚུལ་ལྟར་ཚེགས་ཆུང་ངུའི་འགྲེལ་པར་གྱིས་ཤིག དེ་ལ་ཐོག་མར་རང་ཉིད་གྲོལ་བ་ཞིག་དགོས་ཀྱི་ཡོད་པར་གདའ་བས། དེའི་ཆེད་དུ་འབྲི་ཀློག་ནས་བརྩམ་བསླབ་སྦྱངས་ཕྲ་མོ་མཛད་པར་བསྐུལ་བ་ནི་དགོས་པ་ལྔ་པའོ།།  ༈ གཞན་འཇམ་དབྱངས་ས་སྐྱ་པཎ་ཆེན་གྱིས། །བསྒོམ་ན་ཐོས་པ་མི་དགོས་ཞེས། །བླུན་པོ་ཐོས་རྒྱ་ཆུང་དུ་སྨྲ། །ཞེས་དང་། མ་བསླབ་པ་ལ་ཀུན་མཁྱེན་དུ། །འགྲོ་ན་རྒྱུ་འབྲས་ག་ལ་བདེན། །ཞེས་དང་། རྒྱུ་འབྲས་བསླུ་བ་མེད་པ་ནི། །ཐམས་ཅད་མཁྱེན་པའི་ཁྱད་ཆོས་ཡིན། །ཞེས་གསུངས་པ་རྣམས་ཀྱི་ཐོག་ཏུ་འབབ་པ་ཁོ་ནའོ། །དེ་ལྟ་མོད་ཀྱི་དྲི་བ་དང་དྲི་དགོས་པའི་རྒྱུ་མཚན་འགྲེལ་པ་དང་བཅས་པ་བསྟན་ཟིན་ཏོ། །སྨྲས་པ། མཁྱེན་པའི་འདབ་གྲོལ་པད་དཀར་གྱི་ཟེ་བར། །རྗེས་ཆགས་ངག་དབང་བདུད་རྩིའི་ཐིག་པ་ཉིད། །ཅུང་ཟད་གཞིག་སིམ་ངོམ་པའི་བྷྲ་མ་ར། སྨྲ་བའི་སྣང་གླུ་ཀྱུར་ཀྱུར་ལེན་ལ་དགའ། །འཆི་མེད་གྲོང་ནས་ཕབ་པའི་གངྒཱའི་ཀླུང་། །དགག་སྒྲུབ་དངུལ་དཀར་བྱེ་མ་འདྲེན་པ་འདིས། །ཀུན་ཏུ་རྨོངས་པའི་རྫབ་བྱང་རིན་ཆེན་སེམས། །རང་བཞིན་ལྷན་སྐྱེས་ཏོག་ཏུ་མཆོད་པས་བྲེལ། །གཟུ་པོའི་ཐུགས་མངའ་གང་གང་གི །དྲི་ཚུལ་དེ་དེར་བརྟགས་པ་རྣམས། །འདྲ་འདྲའི་ཟོལ་སྒྲིབ་མ་ཡིན་པར། །འགྲིག་འགྲིག་རྣམ་དཔྱོད་ངོས་སུ་འཆར། །བློ་ངན་འཁྱོག་པོར་བགྲོད་པ་འགས། །རླང་པའི་དུད་སྤྲིན་ཁར་འབྱིན་ན། །རི་དྭགས་ལྟེ་བའི་བསུང་ཞིམ་པོ། །ཐུན་གཅིག་སླར་ཡང་སྦྱིན་ལ་རེག །ཚུལ་དང་མཐུན་པའི་ལེགས་བཤད་ལེན་མེད་ན། །དྲི་བ་བྱེད་པོར་སླར་ཡང་དྲིས་ཤིག་ཅེས། །བསྐུལ་བའི་དབྱངས་ཅན་སྦྱར་བའི་དགེ་ལེགས་དཀར། །སྟོབས་བཅུ་ལྡན་པའི་རྒྱུར་ཡང་དེ་འགྲུབ་ཤོག །ཅེས་པ་འདི་ནི་ཐ་སྙད་ལ་ཞེན་པའི་བྷི་ཀྵུ་བུདྡྷའི་མིང་ཅན་དེས་ཕུལ་བ་དགེའོ།། །།སརྦ་མངྒ་ལཾ།།